กสิกรฯขึ้นดอกฝาก-กู้มีผล7มิ.ย.
ธนาคารกสิกรไทยปรับขึ้นอัตราดอกเบี้ยเงินฝากและเงินกู้ มีผล 7 มิ.ย.54
6 มิ.ย. 2554

ธนาคารกสิกรไทยปรับขึ้นอัตราดอกเบี้ยเงินฝากและเงินกู้ มีผล 7 มิ.ย.54
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า เพื่อตอบรับนโยบายการปรับขึ้นอัตราดอกเบี้ยนโยบายของทางการ และเพื่อให้สอดคล้องกับภาวะการแข่งขัน ธนาคารจึงได้ทำการปรับขึ้นอัตราดอกเบี้ยเงินฝากประจำ 3 เดือน ปรับขึ้น 0.10%-0.20% เป็น 1.50%-1.80% เงินฝากประจำ 6 เดือน ปรับขึ้น 0.20% เป็น 1.95%-2.20% เงินฝากประจำ 12 เดือน ปรับขึ้น 0.15%-0.20% เป็น2.20%-2.45% เงินฝากประจำ 24 เดือน ปรับขึ้น 0.05%-0.25% เป็น 2.75%-3.00% และเงินฝากประจำ 36 เดือน ปรับขึ้น 0.10%-0.20% เป็น 3.10%-3.20%
ทั้งนี้ ธนาคารยังได้ปรับขึ้นอัตราดอกเบี้ยตั๋วแลกเงิน (B/E) 0.15%-0.25% โดยอัตราดอกเบี้ยตั๋วแลกเงินอายุ 1 เดือน อยู่ที่ 1.85% อัตราดอกเบี้ยตั๋วแลกเงินอายุ 3 เดือน อยู่ที่ 1.90%-2.15% อัตราดอกเบี้ยตั๋วแลกเงินอายุ 6 เดือน 2.10%-2.30% อัตราดอกเบี้ยตั๋วแลกเงินอายุ 12 เดือน 2.35%-2.55%
สำหรับอัตราดอกเบี้ยเงินกู้ ธนาคารได้ทำการปรับอัตราดอกเบี้ยขึ้น 0.12%-0.15% โดยอัตราดอกเบี้ยเงินกู้ลูกค้าชั้นดี (MLR) ปรับจาก 6.75% เป็น 6.87% อัตราดอกเบี้ยเงินกู้เบิกเกินบัญชีสำหรับลูกค้าชั้นดี (MOR) ปรับจาก 7.00% เป็น 7.15% และอัตราดอกเบี้ยเงินกู้ลูกค้ารายย่อยชั้นดี (MRR) จาก 7.50% เป็น 7.65% มีผลตั้งแต่ 7 มิถุนายน 2554